**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ**

**И Н Ф О Р М А Ц И Ј А**

**О ДРЖАВНOМ СТРУЧНOМ ИСПИТУ** **У 2017. ГОДИНИ**

**Нови Сад, мај 2018. године**

# У В О Д

Законом о утврђивању надлежности Аутономне Покрајине Војводине („Службени гласник РС“, бр. 99/2009 – 3, 99/09, 67/2012 – Одлука Уставног суда ИУз-353/2009) чланом 78, Аутономној покрајини Војводини (у даљем тексту: АП Војводина) поверена је надлежност образовања испитних комисија и организације полагања државних стручних испита, у складу с прописима којима је регулисана ова област, за запослене на територији АП Војводине.

Чланом 37. Покрајинске скупштинске одлуке о покрајинској управи (″Сл. лист АПВ″ бр. 37/2014, 54/2014-др. одлука, 37/16 и 29/17), у оквиру делокруга рада Покрајинског секретаријата за образовање, прописе, управу и националне мањине – националне заједнице (у даљем тексту: Секретаријат), прописана је надлежност обављања послова државне управе који су законом поверени АП Војводини, а у вези су с државним стручним испитом.

Секретаријат – као покрајински орган надлежан за послове управе – једном годишње или по потреби информише Покрајинску владу о организованим и обављеним испитима у протеклој години.

Након разматрања и усвајања на седници Покрајинске владе, информација се доставља Министарству државне управе и локалне самоуправе, из чије је надлежности поверено обављање ових послова.

Информација о државном стручном испиту у 2017. години настала је на основу података из евиденција које се воде о овом испиту и обухвата податке о броју кандидата, приказ квалификационе структуре, као и сумиране резултате са испита.

# ДРЖАВНИ СТРУЧНИ ИСПИТ – ОПШТЕ ИНФОРМАЦИЈЕ

Уредбом о програму и начину полагања државног стручног испита ("Службени гласник РС", бр. 16/2009, 84/2014, 81/2016 и 76/2017) утврђени су програм и начин полагања државног стручног испита за рад у министарствима, органима управе у саставу министарстава, посебним организацијама, судовима, јавним тужилаштвима, Републичком јавном правобранилаштву, службама Народне скупштине, председника Републике, Владе, Уставног суда, службама органа чије чланове бира Народна скупштина, као и стручним службама управних округа. Одредбе ове уредбе сходно се примењују на имаоце јавних овлашћења када врше поверене послове државне управе, као и на органе аутономних покрајина, општина, градова и града Београда, у њиховом делокругу.

Програмом полагања државног стручног испита, који је саставни део ове уредбе, предвиђено је да полагање обухвата усмену проверу познавања важећих прописа којима су уређене области из испитних предмета.

Испитни предмети за кандидате с високим образовањем јесу: Уставно уређење, Основи система Европске уније, Систем државне управе, Радно законодавство и Управни поступак, са елементима канцеларијског пословања и управни спор, а за кандидате са средњим образовањем: Основи система државне управе и уставног уређења, Основи система Европске уније, Основи система радних односа и радни односи у органима државне управе и Управни поступак, са елементима канцеларијског пословања.

Акционим планом за спровођење Стратегије реформе јавне управе у Републици Србији за период 2015-2017, планирано је да се у програм полагања државног стручног испита од 1. јуна 2017. године уведу још два испитна предмета[[1]](#footnote-1): Управни поступак и управни спор, као шести предмет код кандидата с високим образовањем и Управни поступак за кандидате с средњим образовањем, као пети предмет у оквиру овог испита.

Планиране измене програма полагања државног стручног испита довеле су до наглог повећања броја пријављених кандидата у првој половини 2017. године. Ступањем на снагу Уредбе о изменама и допунама Уредбе о програму и начину полагања државног стручног испита („Службени гласник РС“, бр. 76/2017), дана 17. августа 2017. године, испитни предмети Канцеларијско пословање и Управни поступак и управни спор, спојени су у један испитни предмет „Управни поступак са елементима канцеларијског пословања и управни спор“ за кандидате са високим образовањем и „Управни поступак са елементима канцеларијског пословања“ за кандидате са средњим образовањем.

Према горенаведеној уредби, обавезу полагања државног стручног испита има: државни службеник који је засновао радни однос на неодређено време ако нема положен државни стручни испит, односно други одговарајући испит у складу са законом или се налази на пробном раду; државни службеник који је положио државни стручни испит по програму за кандидате са стеченим средњим образовањем, ако је у току рада стекао виши степен образовања; приправник.

Државни стручни испит могу полагати и лица с којима је закључен уговор о стручном оспособљавању и усавршавању ради обављања приправничког стажа и полагања стручног испита, као и лица заинтересована за рад на пословима за чије обављање je потребан положен државни стручни испит, уз услов да имају најмање једну годину радног искуства у струци. Могућност полагања државног стручног испита дата је и лицима која поднесу пријаву на јавни конкурс за попуњавање положаја у државном органу или на јавни оглас за постављење у органу јединице локалне самоуправе.

Прописани су и изузеци од обавезности полагања државног стручног испита. Испит нису дужни да полажу они државни службеници у судовима, јавним тужилаштвима и Републичком јавном правобранилаштву који су обавезни да полажу правосудни испит, као ни они државни службеници у осталим државним органима који су положили правосудни испит.

Током 2017. године, испити су организовани једном месечно или више пута у току месеца, током целе године, осим у августу. Захтев за полагање државног стручног испита подносили су органи државне управе, односно други органи или организације у којима су кандидати запослени, као и сами кандидати. Поводом сваког захтева за полагање државног стручног испита водио се управни поступак.

Покрајински секретар решењем је одлучивао о сваком захтеву за полагање испита, а кандидатима је благовремено достављано обавештење о датуму, месту, времену полагања испита, као и о висини трошкова полагања испита.

Кандидатима који желе да испит полажу на неком од језика националних мањина који су у службеној употреби у АП Војводини, на њихов захтев, ово право омогућено је ангажовањем преводилаца из Одељења за преводилачке послове Секретаријата.

Кандидатима који положе испит издаје се уверење о положеном државном стручном испиту, које – на захтев кандидата – може бити и двојезичко.[[2]](#footnote-2)

У Секретаријату се у регистрима води прописана службена евиденција за сваког кандидата који је полагао државни стручни испит.

**1.1. Државни стручни испит за кандидате са средњим образовањем**

Током 2017. године, државни стручни испит полагало је укупно 153 кандидата са средњим образовањем, пред Испитном комисијом за полагање државног стручног испита за кандидате са средњим образовањем, коју је формирао покрајински секретар, решењем бр:128-02-50/2017-02, од 30. марта 2017. године и решењем бр: 128-02-95/2017 од 01. септембра 2017. године.

Структура кандидата, према томе у ком органу су запослени, дата је у следећој табели.

|  |  |  |
| --- | --- | --- |
| **Ред.бр.** | **ПРЕМА ОРГАНУ У КОМ ЈЕ КАНДИДАТ ЗАПОСЛЕН** | **БРОЈ КАНДИДАТА** |
| 1. | републички органи управе и посебне организације[[3]](#footnote-3) | 12 |
| 2. | покрајински органи управе, организације и службе | 4 |
| 3. | органи локалне самоуправе | 104 |
| 4. | судови | 1 |
| 5. | прекршајни судови | 1 |
| 6. | остало[[4]](#footnote-4) | 31 |
| **УКУПНО** | | **153** |

Испити су одржани у шест испитних рокова, у просторијама Покрајинске владе.

Сви кандидати (153) који су полагали испит у извештајном периоду, положили су га из првог пута, те није било поправних испита.

Када је у питању полна структура кандидата, већину чине жене (86), којих је знатно више него мушкараца (67).

Кандидатима који су положили испит издато је укупно 152 уверења, од чега је издато једно двојезичко уверење (на српском и на мађарском језику).

**1.2. Државни стручни испит за кандидате с високим образовањем**

Током 2017. године, државни стручни испит полагало је укупно 782 кандидата с високим образовањем, пред Испитном комисијом за полагање државног стручног испита за кандидате са високим образовањем, коју је формирао покрајински секретар, решењем број:128-02-56/2017 од 12. априла 2017. године и решење, број:128-02-94/2017 од 01. септембра 2017. године.

Структура кандидата запослених на територији АП Војводине – према радном месту – изгледа овако:

|  |  |  |
| --- | --- | --- |
| **Ред.**  **бр.** | **ПРЕМА ОРГАНУ У КОМ ЈЕ КАНДИДАТ ЗАПОСЛЕН** | **БРОЈ КАНДИДАТА** |
| 1. | републички органи управе и посебне организације[[5]](#footnote-5) | 26 |
| 2. | покрајински органи управе, организације и службе | 34 |
| 3. | органи локалне самоуправе | 367 |
| 4. | судови | 5 |
| 5. | предузећа, установе и организације као имаоци јавних овлашћења | 19 |
| 6. | остало[[6]](#footnote-6) | 331 |
| **Укупно** | | **782** |

Испити су одржани у 22 испитна рока, у просторијама Покрајинске владе.

Од укупно 782 кандидата који су полагали испит, на полагање поправног испита упућено је 21 кандидата.

Када је у питању полна структура кандидата, већину чине жене (469), којих је знатно више него мушкараца (313).

Полагање испита одвијало се на српском језику, а на захтев двоје кандидата, ангажован је преводилац за мађарски језик из Одељења за преводилачке послове Секретаријата.

Током 2017. године, издато је 782 уверења о положеном државном стручном испиту за запослене с високим образовањем, од чега су – на захтев кандидата – издата два двојезичка уверења о положеном испиту (на српском и на мађарском језику).

У Секретаријату се воде евиденције о кандидатима који су полагали државни стручни испит, на основу којих је – на захтев странке – издато 23 уверења о положеном државном испиту, на основу члана 29. Закона о општем управном поступку („Службени гласник РС”, број 18/2016). Током 2017. Године, на захтев странке издата су и три уверења о подацима о којима се не воде службене евиденције (чл. 30. Закона о општем управном поступку).

**1.3. Државни стручни испит (упоредна анализа 2011**–**2017. година)**

***СРЕДЊЕ ОБРАЗОВАЊЕ***

Према упоредној анализи података из протеклих година, може се закључити да је тенденција смањења броја кандидата који полажу испит са средњим образовањем, која је трајала неколико година, у овом извештајном периоду прекинута.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2011.** | **2012.** | **2013.** | **2014.** | **2015.** | **2016.** | **2017.** |
| **укупно кандидата** | 308 | 274 | 251 | 96 | 111 | 68 | 153 |
| **у односу на претходну годину (%)** | +74% | -11% | -9% | -61% | +15% | -47% | +125% |

Од 2012. године почиње тенденција смањивања броја кандидата (за 11%), која је настављена у 2013. години (за 9%) и 2014. години (за 61%). У 2015. тој години, број кандидата повећава се за 15% у поређењу с претходном годином, док је у 2016. години знатно мање кандидата – за чак 47%. Последње значајно повећање броја кандидата забележено је 2017. године, за 125% више него претходне године, што се доводи у везу са изменама и допунама програма полагања државног стручног испита које су ступиле на снагу 17. августа 2017. године.

***ВИСОКО ОБРАЗОВАЊЕ***

Током 2011. године број кандидата смањио се за 3% у односу на претходну годину, да би се тај број повећао у 2012. години (за 60%) и у 2013. години (за 15%).

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2011.** | **2012.** | **2013.** | **2014.** | **2015.** | **2016.** | **2017.** |
| **укупно кандидата** | 387 | 619 | 709 | 528 | 499 | 410 | 728 |
| **у односу на претходну годину (%)** | -3% | +60% | +15% | -25% | -5% | -15% | +77,5% |

У последње три године започиње тенденција смањења броја кандидата, која је у 2014. години била за 25%, у 2015. години – за 5%, док је у 2016. години чак 15% мање кандидата. У извештајном периоду за 2017. годину забележено је значајно повећање броја кандидата у односу на претходне године и то за чак 77,5 %, што је узроковано променом програма полагања државног стручног испита о којој је претходно било речи.

**ЗАВРШНЕ КОНСТАТАЦИЈЕ**

1. Државни стручни испит у 2017. години полагало је укупно 935 кандидата – 153 кандидатa са средњим образовањем и 782 кандидата с високим образовањем. За спровођење испита образована је једна испитна комисија за полагање државног стручног испита за кандидате са средњим образовањем и једна испитна комисија за полагање државног стручног испита за кандидате с високим образовањем.
2. Испити, организовани и спроведени у 2017. години, имали су јавни карактер, обезбеђено је поштовање права на службену употребу језика и писама, права припадника националних мањина да користе свој језик у поступку пред органом, те права на издавање двојезичких образаца уверења.

1. *Прописано Уредбом о изменама и допунама Уредбе о програму и начину полагања државног стручног испита („Службени гласник РС”, број 81/2016), која је ступила на снагу 13. октобра 2016. године.* [↑](#footnote-ref-1)
2. *Двојезичко уверење исписује се на српском језику, ћирилицом, као и на једном од језика и писама мањинских националних заједница који су у службеној употреби у органима управе АП Војводине (мађарски, словачки, румунски, русински и хрватски).* [↑](#footnote-ref-2)
3. *Кандидати запослени у подручним јединицама републичких органа управе, органима у саставу републичког органа управе и посебним организацијама (Министарство финансија – Пореска управа; Министарство правде – КПЗ; Дирекција за робне резерве; управни окрузи; Републички фонд за пензијско и инвалидско осигурање запослених; Републички геодетски завод; Завод за здравствено осигурање).* [↑](#footnote-ref-3)
4. *Под категоријом „остало” сврстана су лица заинтересована за рад на пословима за чије обављање је потребан положен државни стручни испит, уз услов да имају најмање једну годину радног искуства у струци.* [↑](#footnote-ref-4)
5. *Кандидати запослени у подручним јединицама републичких органа управе, органима у саставу републичког органа управе и посебним организацијама (Министарство финансија – Пореска управа; Министарство правде– КПЗ; Дирекција за робне резерве; управни окрузи; Републички фонд за пензијско и инвалидско осигурање запослених; Републички геодетски завод; Завод за здравствено осигурање).* [↑](#footnote-ref-5)
6. *Под категоријом „остало” сврстана су лица заинтересована за рад на пословима за чије обављање је потребан положен државни стручни испит, уз услов да имају најмање једну годину радног искуства у струци.* [↑](#footnote-ref-6)